Document ID: 32009R0684

KOMISSION ASETUS (EY) N:o 684/2009,
annettu 24 päivänä heinäkuuta 2009,
neuvoston direktiivin 2008/118/EY täytäntöön panemisesta valmisteveron alaisten tavaroiden väliaikaisesti verottomia siirtoja koskevien tietokoneistettujen menettelyjen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon valmisteveroja koskevasta yleisestä järjestelmästä ja direktiivin 92/12/ETY kumoamisesta 16 päivänä joulukuuta 2008 annetun neuvoston direktiivin 2008/118/EY (1) ja erityisesti sen 29 artiklan 1 kohdan,
sekä katsoo seuraavaa:
(1)
Valmisteverojen alaisten tavaroiden väliaikaisesti verottomat siirrot on tehtävä direktiivin 2008/18/EY 21 artiklan 1 kohdassa tarkoitettua sähköistä hallinnollista asiakirjaa ja valmisteveron alaisten tuotteiden liikkumisen ja valvonnan tietokoneistamisesta 16 päivänä kesäkuuta 2003 tehdyllä Euroopan parlamentin ja neuvoston päätöksellä N:o 1152/2003/EY (2) käyttöön otettua tietokoneistettua järjestelmää käyttäen.
(2)
Koska tietokoneistetun järjestelmän tarkoituksena on mahdollistaa, että valmisteverojen alaisten tuotteiden väliaikaisesti verottomia siirtoja voidaan seurata ja valvoa, on tarpeen vahvistaa tällaisissa siirroissa käytettävien sähköisten sanomien rakenne ja sisältö.
(3)
Erityisesti koska siirrot tehdään käyttäen sähköistä hallinnollista asiakirjaa, sen muodostavien sanomien rakenne ja sisältö olisi vahvistettava. On myös tarpeen määrittää vastaanotto- ja vientiraportin muodostavien sanomien rakenne ja sisältö.
(4)
Direktiivin 2008/18/EY mukaan sähköinen hallinnollinen asiakirja voidaan peruuttaa, tuotteiden määräpaikka muuttaa ja valmisteveron alaisten tuotteiden siirrot jakaa. Sen vuoksi on tarpeen määrittää sähköisen hallinnollisen asiakirjan peruuttamista, määräpaikan muuttamista ja siirron jakamista koskevien sanomien rakenne ja sisältö sekä vahvistaa säännöt ja menettelyt, joita sovelletaan tällaista peruuttamista, määräpaikan muuttamista ja jakamista koskevien sanomien vaihtoon.
(5)
On tarpeen vahvistaa rakenne direktiivin 2008/118/EY 26 ja 27 artiklassa tarkoitetuille paperille laadittaville asiakirjoille, joita käytetään, kun tietokoneistettu järjestelmä ei ole käytettävissä.
(6)
Koska tässä asetuksessa vahvistettavilla säännöillä korvataan väliaikaisessa valmisteverottomuusjärjestelmässä liikkuvien valmisteveron alaisten tuotteiden hallinnollisesta saateasiakirjasta 11 päivänä syyskuuta 1992 annetussa komission asetuksessa (ETY) N:o 2719/92 (3) vahvistetut säännöt, mainittu asetus olisi kumottava.
(7)
Tässä asetuksessa säädetyt toimenpiteet ovat valmisteverokomitean lausunnon mukaiset,
ON ANTANUT TÄMÄN ASETUKSEN:
1 artikla
Kohde
Tässä asetuksessa säädetään toimenpiteet, jotka koskevat
a)
direktiivin 2008/118/EY 21 artiklan 2 kohdassa tarkoitettua tietokoneistettua järjestelmää käyttäen vaihdettavien sähköisten sanomien rakennetta ja sisältöä mainitun direktiivin 21-25 artiklaa sovellettaessa;
b)
a alakohdassa tarkoitettuja sanomia vaihdettaessa noudatettavia sääntöjä ja menettelyjä;
c)
direktiivin 2008/118/EY 26 ja 27 artiklassa tarkoitettujen paperille laadittujen asiakirjojen rakennetta.
2 artikla
Tietokoneistettua järjestelmää käyttäen vaihdettavia sanomia koskevat velvoitteet
Direktiivin 2008/118/EY 21-25 artiklaa sovellettaessa vaihdettavien sanomien rakenteen ja sisällön on oltava tämän asetuksen liitteen I mukaiset. Jos sanomien tietokenttien täyttämiseksi tarvitaan koodeja, liitteessä II lueteltuja koodeja on käytettävä.
3 artikla
Muodollisuudet ennen valmisteveron alaisten tuotteiden siirron aloittamista
1. Direktiivin 2008/118/EY 21 artiklan 2 kohdan mukaisesti toimitettavan sähköisen hallinnollisen asiakirjan luonnoksen ja sellaisen sähköisen hallinnollisen asiakirjan, jolle on mainitun direktiivin 21 artiklan 3 kohdan kolmannen alakohdan mukaisesti annettu hallinnollinen viitekoodi, on oltava tämän asetuksen liitteessä I olevassa taulukossa 1 vahvistettujen vaatimusten mukaiset.
2. Sähköisen hallinnollisen asiakirjan luonnos on toimitettava aikaisintaan seitsemän päivää ennen kyseisessä asiakirjassa mainittua asianomaisten valmistusveron alaisten tuotteiden lähtöpäivää.
4 artikla
Sähköisen hallinnollisen asiakirjan peruuttaminen
1. Lähettäjän, joka haluaa peruuttaa sähköisen hallinnollisen asiakirjan direktiivin 2008/118/EY 21 artiklan 7 kohdan mukaisesti, on täytettävä peruutussanomaluonnoksen kentät ja toimitettava se lähtöjäsenvaltion toimivaltaisille viranomaisille. Peruutussanomaluonnoksen on oltava tämän asetuksen liitteessä I olevassa taulukossa 2 vahvistettujen vaatimusten mukainen.
2. Lähtöjäsenvaltion toimivaltaisten viranomaisten on tehtävä sähköinen tarkastus peruutussanomaluonnoksessa oleville tiedoille.
Jos tiedot ovat oikein, mainittujen viranomaisten on lisättävä peruutussanomaan hyväksymispäivä ja -aika, ilmoitettava kyseiset tiedot lähettäjälle ja toimitettava peruutussanoma edelleen määräjäsenvaltion toimivaltaisille viranomaisille. Jos tiedot eivät ole oikein, lähettäjälle on ilmoitettava asiasta viipymättä.
3. Kun määräjäsenvaltion toimivaltaiset viranomaiset ovat vastaanottaneet peruutussanoman, niiden on toimitettava se edelleen vastaanottajalle, jos vastaanottaja on valtuutettu varastonpitäjä tai rekisteröity vastaanottaja.
5 artikla
Valmisteveron alaisten tuotteiden siirron määräpaikan muutosta koskevat sanomat
1. Lähettäjän, joka haluaa muuttaa määräpaikkaa direktiivin 2008/118/EY 21 artiklan 8 kohdan mukaisesti tai täydentää määräpaikan mainitun direktiivin 22 artiklan 2 kohdan mukaisesti, on täytettävä määräpaikan muutosta koskevan sanoman luonnoksen kentät ja toimitettava se lähtöjäsenvaltion toimivaltaisille viranomaisille. Määräpaikan muutosta koskevan sanoman luonnoksen on oltava tämän asetuksen liitteessä I olevassa taulukossa 3 vahvistettujen vaatimusten mukainen.
2. Lähtöjäsenvaltion toimivaltaisten viranomaisten on tehtävä sähköinen tarkastus määräpaikan muutosta koskevan sanoman luonnoksessa oleville tiedoille.
Jos tiedot ovat oikein, lähtöjäsenvaltion toimivaltaisten viranomaisten on
a)
lisättävä määräpaikan muutosta koskevaan sanomaan hyväksymispäivä ja -aika sekä versionumero ja ilmoitettava siitä lähettäjälle;
b)
päivitettävä alkuperäinen sähköinen hallinnollinen asiakirja määräpaikan muutosta koskevaan sanomaan sisältyvien tietojen mukaisesti.
Jos määräjäsenvaltio tai vastaanottaja muuttuu päivityksen vuoksi, direktiivin 2008/118/EY 21 artiklan 4 ja 5 kohtaa on sovellettava tällaiseen päivitettyyn sähköiseen hallinnolliseen asiakirjaan.
3. Jos määräjäsenvaltio muuttuu 2 kohdan b alakohdassa tarkoitetun päivityksen vuoksi, lähtöjäsenvaltion toimivaltaisten viranomaisten on toimitettava määräpaikan muutosta koskeva sanoma edelleen alkuperäisessä sähköisessä hallinnollisessa asiakirjassa mainitun määräjäsenvaltion toimivaltaisille viranomaisille.
Jälkimmäisten viranomaisten on ilmoitettava alkuperäisessä sähköisessä hallinnollisessa asiakirjassa mainitulle vastaanottajalle määräpaikan muutoksesta käyttäen liitteessä I olevassa taulukossa 4 vahvistettujen vaatimusten mukaista ”määräpaikan muutosta koskevaa ilmoitusta”.
4. Jos sähköisen hallinnollisen asiakirjan tietoryhmässä 7 mainittu luovutuspaikka muuttuu 2 kohdan b alakohdassa tarkoitetun päivityksen vuoksi, mutta määräjäsenvaltio ja vastaanottaja eivät muutu, lähtöjäsenvaltion toimivaltaisten viranomaisten on toimitettava määräpaikan muutosta koskeva sanoma edelleen alkuperäisessä sähköisessä hallinnollisessa asiakirjassa mainittavan määräjäsenvaltion toimivaltaisille viranomaisille.
Jälkimmäisten viranomaisten on toimitettava määräpaikan muutosta koskeva sanoma edelleen vastaanottajalle.
5. Jos määräpaikan muutosta koskevan sanoman luonnoksen tiedot eivät ole oikein, lähettäjälle on ilmoitettava asiasta viipymättä.
6. Jos sähköisen hallinnollisen asiakirjan päivitykseen sisältyy uusi vastaanottaja samassa määräjäsenvaltiossa kuin alkuperäisessä sähköisessä hallinnollisessa asiakirjassa mainittu vastaanottaja, mainitun jäsenvaltion toimivaltaisten viranomaisten on ilmoitettava alkuperäisessä sähköisessä hallinnollisessa asiakirjassa mainitulle vastaanottajalle määräpaikan muutoksesta käyttäen liitteessä I olevassa taulukossa 4 vahvistettujen vaatimusten mukaista ”määräpaikan muutosta koskevaa ilmoitusta”.
6 artikla
Valmistusveron alaisten tuotteiden siirron jakamista koskevat sanomat
1. Lähettäjän, joka haluaa jakaa valmistusveron alaisten tuotteiden siirron direktiivin 2008/118/EY 23 artiklan mukaisesti, on täytettävä jakamissanomaluonnoksen kentät kunkin määräpaikan osalta ja toimitettava se lähtöjäsenvaltion toimivaltaisille viranomaisille. Jakamissanomaluonnoksen on oltava tämän asetuksen liitteessä I olevassa taulukossa 5 vahvistettujen vaatimusten mukaisen.
2. Lähtöjäsenvaltion toimivaltaisten viranomaisten on tehtävä sähköinen tarkastus jakamissanomaluonnoksessa oleville tiedoille.
Jos tiedot ovat oikein, lähtöjäsenvaltion toimivaltaisten viranomaisten on
a)
laadittava kustakin määräpaikasta uusi sähköinen hallinnollinen asiakirja, joka korvaa alkuperäisen sähköisen hallinnollisen asiakirjan;
b)
laadittava alkuperäiselle sähköiselle hallinnolliselle asiakirjalle ”jakamisilmoitus”, jonka on oltava tämän asetuksen liitteessä I olevassa taulukossa 4 vahvistettujen vaatimusten mukainen;
c)
lähetettävä jakamisilmoitus lähettäjälle ja alkuperäisessä sähköisessä hallinnollisessa asiakirjassa mainitun määräjäsenvaltion toimivaltaisille viranomaisille.
Direktiivin 2008/118/EY 21 artiklan 3 kohdan kolmatta alakohtaa sekä 21 artiklan 4, 5 ja 6 kohtaa sovelletaan kaikkiin a alakohdassa tarkoitettuihin uusiin sähköisiin hallinnollisiin asiakirjoihin.
3. Alkuperäisessä sähköisessä hallinnollisessa asiakirjassa mainitun määräjäsenvaltion toimivaltaisten viranomaisten on toimitettava jakamisilmoitus edelleen alkuperäisessä sähköisessä hallinnollisessa asiakirjassa mainitulle vastaanottajalle, jos vastaanottaja on valtuutettu varastonpitäjä tai rekisteröity vastaanottaja.
4. Jos jakamissanomaluonnoksen tiedot eivät ole oikein, lähettäjälle on ilmoitettava asiasta viipymättä.
7 artikla
Valmisteveron alaisten tuotteiden siirron lopussa suoritettavat muodollisuudet
Direktiivin 2008/118/EY 24 artiklan mukaisesti toimitettavan vastaanottoraportin ja mainitun direktiivin 25 artiklan mukaisesti toimitettavan vientiraportin on oltava tämän asetuksen liitteessä I olevassa taulukossa 6 vahvistettujen vaatimusten mukaiset.
8 artikla
Korvaavat menettelyt
1. Direktiivin 2008/118/EY 26 artiklan 1 kohdan a alakohdassa tarkoitetun paperille laaditun asiakirjan otsikkona on oltava ”Valmisteveron alaisten tuotteiden väliaikaisesti verottomien siirtojen saateasiakirjan korvaava asiakirja”. Vaadittavat tiedot on ilmaistava tietoalkioina samalla tavalla kuin sähköisessä hallinnollisessa asiakirjassa. Kaikki tietoalkiot sekä tietoryhmät ja niiden alaryhmät, joihin tietoalkiot kuuluvat, on yksilöitävä tämän asetuksen liitteessä I olevan taulukon 1 sarakkeisiin A ja B merkityillä numeroilla ja kirjaimilla.
2. Direktiivin 2008/118/EY 26 artiklan 5 kohdassa tarkoitetut tiedot, jotka lähettäjä ilmoittaa lähtöjäsenvaltion toimivaltaisille viranomaisille, on ilmaistava tietoalkioina samalla tavalla kuin joko määräpaikan muutosta koskevassa sanomassa tai jakamissanomassa riippuen siitä, kummasta on kyse. Kaikki tietoalkiot sekä tietoryhmät ja niiden alaryhmät, joihin tietoalkiot kuuluvat, on yksilöitävä tämän asetuksen liitteessä I olevan taulukon 3 tai 5 sarakkeisiin A ja B merkityillä numeroilla ja kirjaimilla riippuen siitä, kummasta sanomasta on kyse.
3. Direktiivin 2008/118/EY 27 artiklan 1 ja 2 kohdassa tarkoitettujen paperille laadittujen asiakirjojen otsikkona on oltava ”Valmisteveron alaisten tuotteiden väliaikaisesti verottomien siirtojen vastaanottoraportin/vientiraportin korvaava raportti”. Vaadittavat tiedot on ilmaistava tietoalkioina samalla tavalla kuin joko vastaanottoraportissa tai vientiraportissa riippuen siitä, kummasta on kyse. Kaikki tietoalkiot, sekä tietoryhmät ja niiden alaryhmät, joihin tietoalkiot kuuluvat, on tunnistettava tämän asetuksen liitteessä I olevan taulukon 6 sarakkeisiin A ja B merkityillä numeroilla ja kirjaimilla.
9 artikla
Kumoaminen
Kumotaan asetus (ETY) N:o 2719/92 1 päivästä huhtikuuta 2010. Sitä sovelletaan kuitenkin edelleen direktiivin 2008/118/EY 46 artiklassa tarkoitettuihin siirtoihin.
Viittauksia kumottuun asetukseen pidetään viittauksina tähän asetukseen.
10 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä huhtikuuta 2010 lukuun ottamatta 6 artiklaa, jota sovelletaan 1 päivästä tammikuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä heinäkuuta 2009.

Labels: 10
12
2